Identificació, autenticació i signatura electrònica
Forma de les sol·licituds, comunicacions i altres documents
Informació sobre els requeriments tècnics
La Llei 20/2009, del 4 de desembre, de prevenció i control ambiental de les activitats, té per objecte establir el sistema d'intervenció administrativa de les activitats amb incidència ambiental, en el qual es prenen en consideració les afeccions sobre el medi ambient i les persones.
Aquest sistema d'intervenció administrativa integra també l'avaluació d'impacte ambiental de les activitats.
L'article 11 de la Llei 20/2009, de 4 de desembre, preveu que les relacions interadministratives, i les de la ciutadania amb les administracions ambientals, s'han de dur a terme amb tècniques i mitjans telemàtics, tot respectant les garanties i els requisits dictats per les normes de procediment administratiu, i afegeix que el Govern ha d'establir per reglament els sistemes de gestió i comunicació necessaris per fer efectiu l'ús dels mitjans tècnics i remoure els obstacles formals i materials que n'impedeixen o en dificulten la implantació.
L'article 17.4 també disposa que la documentació necessària per sol·licitar l'autorització o les modificacions que se'n fan posteriorment s'han de presentar en el format i el suport informàtic que fixa el departament competent en matèria de medi ambient.
En aquest sentit, primer el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, i després la Llei 29/2010, de 3 d'agost, de l'ús dels mitjans electrònics al sector públic de Catalunya, constitueixen, juntament amb la Llei 26/2010, de 3 d'agost, de règim jurídic i de procediment de les administracions públiques de Catalunya, el marc normatiu general de les relacions interadministratives i amb la ciutadania per mitjans electrònics.
Atès el que disposen l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i l'article 39.3 de la Llei 13/2008, de 5 de novembre, de la presidència de la Generalitat i del Govern, i en ús de les atribucions que em confereixen l'article 17.4 de la Llei 20/2009, de 4 de desembre, i l'article 13 del Decret 56/2009, de 7 d'abril,
Aquesta Ordre té per objecte regular la tramitació electrònica dels següents procediments i actuacions d'intervenció administrativa de les activitats de l'annex I de la Llei 20/2009, de 4 de desembre:
a) Autorització ambiental amb declaració d'impacte ambiental.
b) Consulta prèvia sobre el contingut mínim, l'amplitud i el nivell de detall de l'estudi d'impacte ambiental, del projecte i de la informació bàsica necessària per a dur a terme l'avaluació ambiental de les activitats.
c) Controls inicials, periòdics i específics de les activitats.
d) Comunicació de modificacions no substancials amb efectes sobre les persones o el medi ambient.
e) Revisió de l'autorització ambiental, periòdica i, quan s'iniciï a instància de part o el titular de l'autorització ho accepti, anticipada.
f) Comunicació de canvis de titularitat de les activitats.
2.1 Els procediments i actuacions indicats a l'article 1 es tramiten únicament per mitjans electrònics.
2.2 L'Oficina Virtual de Tràmits de la Generalitat de Catalunya constitueix el portal d'accés i tramitació en el qual s'han de presentar totes les sol·licituds, comunicacions i altres documents relatius als procediments i tràmits indicats a l'article 1.
2.3 Les persones participants en els tràmits d'informació pública i veïnal i les interessades diferents de la sol·licitant també poden lliurar presencialment els seus documents o al·legacions.
En els procediments i actuacions de l'article 1 només s'admeten els certificats de signatura electrònica, avançada o reconeguda, emesos per un prestador de serveis de certificació classificat per l'Agència Catalana de Certificació.
4.1 Les sol·licituds i comunicacions s'han de formalitzar amb el format electrònic que es determini en el portal d'accés i tramitació.
Els documents electrònics que s'annexen han de ser originals signats amb certificat digital, amb els requisits de l'article 3, o bé còpia electrònica de l'original, cas en què cal formalitzar la declaració responsable acreditativa de la seva autenticitat que incorpora el formulari electrònic corresponent.
4.2 La informació ambiental que cal aportar amb les sol·licituds i comunicacions s'ha de presentar en els formularis electrònics corresponents.
Aquella informació per a la qual no s'hagin establert formularis electrònics s'ha de presentar en fitxers amb els formats i dimensions màximes determinats en el portal d'accés i tramitació.
4.3 La informació gràfica de la documentació preceptiva s'ha de presentar en un dels formats informàtics que es determinen en el portal d'accés i tramitació.
Les notificacions i comunicacions administratives en els procediments i tràmits de l'article 1 s'emeten en format digital, i es notifiquen mitjançant el sistema de notificació electrònica de la Generalitat de Catalunya, llevat del supòsit a què es refereix l'article 2.3.
El departament competent en matèria de medi ambient ha de publicar i mantenir degudament actualitzada i disponible la informació sobre els requeriments tècnics necessaris en el portal d'accés i tramitació.
Pel que fa al procediment de declaració d'impacte ambiental d'activitats extractives incloses a l'annex I.3 de la Llei 20/2009, de 4 de desembre, s'ha de presentar al departament de la Generalitat competent en matèria de mines l'estudi d'impacte ambiental, així com el projecte de restauració i l'informe urbanístic en la forma determinada en el portal d'accés i tramitació.
Resta derogada l'Ordre MAH/491/2006, de 18 d'octubre, sobre el format i suport informàtic del projecte bàsic i altre documentació que han d'acompanyar la sol·licitud d'autorització ambiental de les activitats de l'annex I i de la llicència ambiental de les activitats de l'annex II.1 de la Llei 3/1998, de 27 de febrer, de la intervenció integral de l'administració ambiental.
a) Pel que fa al procediment d'autorització ambiental amb declaració d'impacte ambiental de l'article 1.a), així com respecte al procediment de declaració d'impacte ambiental integrada en el procediment d'autorització minera de la disposició addicional, al cap de 20 dies de la seva publicació.
b) Pel que fa als tràmits de consulta prèvia de l'article 1.b), de comunicació de modificacions no substancials de l'article 1.d) i de comunicació de canvis de titularitat de l'article 1.f), el dia 1 d'abril de 2011.
c) Pel que fa als controls inicials, periòdics i específics de l'article 1.c) i als procediments de revisió de l'autorització ambiental de l'article 1.e), el dia 1 de juny de 2011.